KIRJALLINEN KYSYMYS E-3097/01 esittäjä(t): Heidi Hautala (Verts/ALE) komissiolle. Suomelle siirtymäaika dioksiinirajoituksiin.



Virallinen lehti nro 134 E , 06/06/2002 s. 0198 - 0199



KIRJALLINEN KYSYMYS E-3097/01 esittäjä(t): Heidi Hautala (Verts/ALE) komissiolle (13. marraskuuta 2001) Aihe: Suomelle siirtymäaika dioksiinirajoituksiin Komissio on perustellusti esittänyt, että dioksiinin saantia ravinnosta on alennettava Euroopan unionissa. Ehdotetut raja-arvot merkitsisivät Itämereltä pyydetyn silakan ja lohen kieltämistä ihmisravintona. Tämä vaikuttaisi radikaalisti vanhemman väestönosan ruokailutottumuksiin Suomessa. Dioksiinin tiedetään olevan haitallisempaa nuorille ja lapsille; nämä väestönosat syövät kalaa kuitenkin vanhempiaan merkittävästi vähemmän. Kala on merkittävä terveydelle välttämättömän D-vitamiinin lähde ja kalan rasva on huomattavasti esimerkiksi edullisten makkaratuotteiden sisältämää rasvaa terveellisempää. Vanhemman väestönosan siirtyminen edullisesta kalasta halpojen makkaratuotteiden kuluttajaksi saattaisi näin olla terveydelle hyvin epäedullista. Itämeren silakan ja lohen myyntikielto ihmisravinnoksi merkitsisi myös kalastajan ammatin alasajoa. Dioksiinia on sitoutuneena Itämeren pohjasedimenttiin, mutta tiedetään, että Itämeren tila on parantumassa hyvää vauhtia. Muutos näkyy kalakannoissa 1020 vuoden viiveellä. Onko komissio valmis harkitsemaan kalan dioksiinipitoisuuksille Suomelle poikkeusta esimerkiksi kymmenen vuoden siirtymäajaksi, minä aikana troolausta voitaisiin ohjata siten, että pyydyksiin jäisi terveyden kannalta turvallisin saalis ja dioksiinipitoisuuksia ja päästölähteitä EU:n vesistöissä sekä kaloissa voitaisiin kartoittaa? David Byrnen komission puolesta antama vastaus (21. tammikuuta 2002) Komissio on tietoinen vaikutuksista, joita Itämereltä pyydettävissä kaloissa esiintyvän dioksiinin enimmäismääriä koskevilla toimilla voi olla kyseisten kalojen saatavuuteen Suomessa ja Ruotsissa. Neuvosto hyväksyi 29. marraskuuta 2001(1) asetuksen tiettyjen elintarvikkeissa olevien vieraiden aineiden enimmäismäärien vahvistamisesta 8. maaliskuuta 2001 annetun komission asetuksen (EY) N:o 466/2001 muuttamisesta(2). Asetus perustui komission 28. elokuuta 2001 esittämään ehdotukseen(3). Asetuksessa säädetään dioksiinin ja furaanin enimmäismääristä useissa elintarvikkeissa, myös kala- ja kalataloustuotteissa sekä niistä valmistetuissa tuotteissa. Neuvosto myönsi Suomelle ja Ruotsille vuoden 2006 loppuun asti määräaikaisen poikkeuksen enimmäismäärien soveltamisesta kaloihin, jotka ovat peräisin Itämeren alueelta ja jotka on tarkoitettu kulutettaviksi kyseisellä alueella. Komissio hyväksyi poikkeuksen seuraavien seikkojen perusteella: - Erittäin monet Itämeren rasvaisista kaloista ylittävät dioksiinille asetetun enimmäismäärän, mistä syystä ne jouduttaisiin poistamaan ruotsalaisten ja suomalaisten ruokavaliosta. - Kalojen poistaminen ruokavaliosta saattaisi aiheuttaa terveyshaittoja Ruotsissa ja Suomessa, koska: - Itämereltä pyydettävät kalat ovat kyseisten maiden ikääntyneiden suurin D-vitamiinin lähde; D-vitamiinin saanti on erityisen tärkeää pohjoisilla alueilla, joilla on vain vähän auringonvaloa; - Itämereltä pyydettävät kalat jouduttaisiin korvaamaan halvoilla lihapaloilla, jotka sisältävät suuria määriä kovaa rasvaa, joka lisää sydän- ja verisuonitautiriskiä. - Suomalaiset ja ruotsalaiset eivät yleensä ottaen altistu korkeammille dioksiinimäärille kuin muut eurooppalaiset. - Suomessa ja Ruotsissa on käytössä järjestelmä sen varmistamiseksi, että kuluttajat saavat yksityiskohtaista tietoa ruokavaliosuosituksista, jotka koskevat Itämereltä pyydettävien kalojen kulutukselle asetettuja rajoituksia; siten alttiit väestöryhmät voivat välttää mahdolliset terveysriskit. - Suomi ja Ruotsi valvovat tehokkaasti dioksiinin esiintymistä Itämereltä pyydettävissä kaloissa ja raportoivat vuosittain asiaa koskevista tuloksista ja toimista, jotta ihmiset altistuisivat mahdollisimman vähän kyseisissä kaloissa esiintyvälle dioksiinille. (1) EYVL L 321, 6.12.2001. (2) EYVL L 77, 16.3.2001. (3) KOM(2001) 495 lopullinen.